<p style="text-align: justify;"><strong>ग्वालियर </strong>। बीई का रिजल्ट नहीं निकलने को लेकर एनएसयूआई छात्र नेताओं और एग्जाम कंट्रोलर के बीच कुलपति के सामने मुंहवाद हो गया। छात्र नेता ने कंट्रोलर से कहा कि आप पर पवैया जी का हाथ है, इसलिए कुलपति-कुलसचिव कुछ कह नहीं पाते, आप तो पवैया को पैसे देकर यहां आए हो। कंट्रोलर ने भी कह दिया कि हां पैसे देकर आए हैं। एनएसयूआई प्रदेश सचिव सचिन द्विवेदी, नीतिश गौड़ प्रदेश प्रभारी बीई फर्स्ट सेम का रिजल्ट परीक्षा होने के तीन महीने के बाद भी नहीं निकलने पर छात्रों को साथ लेकर कुलपति प्रो. संगीता शुक्ला के पास पहुंच गए। छात्र नेताओं ने कहा कि रिजल्ट निकला नहीं है और छात्रों पर अगली परीक्षा देने के लिए दबाव बनाया जा रहा है। कुलपति ने डीआर राजीव मिश्रा से पूछा कि रिजल्ट क्यों नहीं निकला है तो उन्होंने कहा कि मूल्यांकन एग्जाम कंट्रोलर ने कराया है, वही बता पाएंगे कि रिजल्ट क्यों नहीं निकला है। छात्र नेताओं के तेज आवाज में बात करने पर गार्ड आरिफ खान ने उन्हें रोका तो सचिन ने कहा कि आप से बात नहीं हो रही है, बीच में मत बोलो और हम तो तेज आवाज में ही बात करेंगे। इस पर कुलपति ने नाराज होते हुए कहा कि मेरे कमरे में तेज आवाज में बात नहीं होगी। इस पर पर सचिन ने कहा कि हर कमरे में ऐसे ही बात होती है। इस पर कुलपति ने भड़कते हुए कुलसचिव प्रो. आनंद मिश्रा से कहा यह मेरे रूम में डिसिप्लेन मेंटेन करने की बात कर रहा है। सचिन ने कहा कि इस विवि में बहुत कुछ मेंटेन करने की जरूरत है। आॅडोटियम का निर्माण, शिक्षकों की भर्ती सब कुछ गलत हुआ है।</p>
