<p style="text-align: justify;"><strong>जबलपुर</strong>। बेलखेड़ा थानांतर्गत ग्राम मैली में खेत में परिवार के साथ रह कर तकवारी करने वाले एक व्यक्ति की रात को सोते वक्त कुल्हाड़ी मार कर नृशंस हत्या कर दी गई। पुलिस हत्या का प्रकरण कर मामले में तफ्तीश कर रही है। मृतक की हत्या करने के बाद आरोपी भाग निकला था। कुत्तों की आवाज सुनकर मृतक की पत्नी उठी तो उसको पति की खून से लतपथ लाश मिली। जानकारी के अनुसार ग्राम कुआखेड़ा निवासी दया राम रजक ने पुलिस को सूचना दी कि ग्राम मैली स्थित एक खेत में बने मकान में ग्राम कुसली निवासी भोलाराम गौंड़ पिछले 15 वर्षो से सपरिवार रहकर फसल की रखवाली करता है। वह आज अपने घर की परछी में मृत हालत में पड़ा है तथा उसके गले में कुल्हाड़ी से आई चोटों के जख्म है। इस सूचना पर पुलिस तत्काल मौके पर पहुंची। भोलाराम गौंड उम्र 38 वर्ष की मौत हो चुकी थी। घटना स्थल पर खून फैला हुआ था। प्रथम दृष्टि मामला हत्या का प्रतीत हो रहा था। इस घटना से वरिष्ठ अधिकारियों को अवगत कराया गया।</p>

<p style="text-align: justify;"><strong>सोते में की थी हत्या</strong></p>

<p style="text-align: justify;">प्रारंभिक जांच पड़ताल में मृतक भोलाराम गौंड़ की पत्नी हल्लो बाई ने बताया कि रात को खाना खाने के पति घर की परछी मे जमीन पर छोटे बेटे सुब्रत उम्र 12 वर्ष एवं रिश्ते की नातिन रितिका उम्र 7 वर्ष के साथ सो गए थे। हल्लो बाई तथा बड़ा बेटा े अभिषेक उम्र 15 वर्ष के साथ घर के बाहर पलंग पर लेटी थी एवं बेटी रश्मि उम्र 17 वर्ष अलग पलंग पर सोई हुई थी। रात को सोते वक्त भोलाराम की गर्दन कुल्हाड़ी से अज्ञात हत्यारा काट कर भाग गया।</p>

<p style="text-align: justify;"><strong>बहन का घर समीप ही</strong></p>

<p style="text-align: justify;">बताया गया कि मृतका की पत्नी की बहन का घर उनके घर के समीप ही है। हत्या के बाद मृतका की पत्नी ने अपनी बहन को आवाज लगाई तो उसकी बहन का लड़का पहुंचा था। पुलिस ने मामले में मृतका की बहन एवं उनके परिवार से सघन पूछताछ की है। पुलिस का कहना है कि जल्द ही घटना का पर्दाफाश कर लिया जाएगा।</p>

<p style="text-align: justify;"><strong>बिजली गुल की थी </strong></p>

<p style="text-align: justify;">मृतका की पत्नी के अनुसार घर की पूरी लाइट गुल थी। उसने कट आउट चैक किया तो पता चला कि कट आउट से तार निकला था। हत्यारे ने बिजली गुल करने के बाद वारदात को अंजाम दिया था। पुलिस को संदेह है कि हत्यारे को घर के संबंध में पूरी जानकारी थी। वारदात में कोई जान पहचान वाला व्यक्ति शामिल था।</p>
