<p style="text-align: justify;"><strong>नई दिल्ली</strong>। किशोर निशानेबाज मनु भाकर ने जर्मनी के सुहल में आईएसएसफ जूनियर विश्व कप में विश्व रिकॉर्ड कायम करते हुए स्वर्ण पदक जीता, जबकि अनीश भानवाला ने कांस्य पदक अपने नाम किया। इसके साथ टूर्नामेंट में भारत का वर्चस्व जारी रहा। मनु ने 10 मीटर एयर पिस्टल स्पर्धा में 242.5 का स्कोर हासिल कर स्वर्ण पदक जीता, जबकि अनीश ने पुरुषों की 25 मीटर रेपिड फायर पिस्टल में तीसरा स्थान हासिल किया। मनु ने आईएसएसएफ प्रतियोगिता में इस साल सातवां व्यक्तिगत स्वर्ण पदक जीता है और यह तीसरा स्वर्ण पदक है, जो उन्होंने विश्व रिकॉर्ड बनाते हुए हासिल किया। राष्ट्रमंडल खेलों में स्वर्ण जीतने वाले अनीश ने पुरुषों की 25 मीटर रेपिड फायर स्पर्धा में 24 का स्कोर बनाते हुए इस साल अपना चौथा अंतरराष्ट्रीय पदक जीता। भारत प्रतियोगिता में अब तक नौ स्वर्ण , एक रजत और सात कांस्य पदक जीत चुका है।</p>
