<p style="text-align: justify;"><strong>मुरैना</strong>। गणुवत्ताहीन सीवेज निर्माण कार्य में चल रही लापरवाही के प्रति नगर निगम के अधिकारी कर्मचारी मूक दर्शक बने बैठे हुए हैं। वह किसी बड़ी दुर्घटना की बाट जोह रहे हैं।। प्रतिदिन अखबारों की सुर्खियां बनने के बावजूद भी ननि प्रशासन अपने आंख-कान बंद किए हुए बैठा है और आए वाहन दुर्घटनाग्रस्त हो रहे हैं। शहर के मुख्य एमएस रोड व अन्य मार्ग जहां सीवेज निर्माण का कार्य चल रहा है, वहां वाहन चालक निकलने से भी कतराने लगे हैं, क्योंकि पता नहीं कब सड़क धंसक जाए। शहर के मुख्य मार्ग एमएस रोड की बात करें तो सीवेज निर्माण ठेकेदार द्वारा रोड को आनन-फानन में ही मिट्टी डालकर खुदाई के बाद बंद कर दिया गया है। अब वह सड़क भारी दबाव पड़ते ही धंसक जाती है। सोमवार की शाम तकरीबन 4:15 मिनिट पर काली गिट्टी से भरा ट्रक आरजे11जीए3827 नैनागढ़ रोड से पुराने बस स्टैंड की तरफ आ रहा था। ट्रक चालक को लोगों ने मना भी किया, लेकिन वह नहीं माना, धीरे-धीरे ट्रक को आगे बढ़ाता गया। जैसे ही ट्रक रामस्नेही शर्मा हुसैनपुर वालों के मकान के सामने पहुंचा, वैसे ही सीवर लाइन के लिए खोदी गई सड़क के अंदर ट्रक के दो पहिए चले गए और ट्रक पलटकर मकान के दरवाजे पर गिर गया। ट्रक पलटने के कारण रामस्नेही शर्मा का मकान भी हिल गया और आगे का कमरा पटिया और दीवार चटक गई। कोई जनहानि नहीं हुई, लेकिन ट्रक पूरी तरह क्षतिग्रस्त हो गया। ट्रक पलटने की आवाज सुनकर शहर के कई प्रबुद्ध नागरिक और कांग्रेस के नेतागण मौके पर पहुंच गए दूसरी तरफ पुलिस थाना सिटी कोतवाली के जवानों ने मौके पर मामले को शांत करने की कोशिश की और आवागमन का रास्ता बदला। घटना की खबर पाकर निगम इंजीनियर भारद्वाज मौके पर पहुंच गए उन्हें देखकर पब्लिक भड़क उठी और निगम के विरोध में लोग चिल्लाने लगे। कांग्रेसी नेताओं ने भी मंत्री और मेयर को अव्यवस्था का जिम्मेदार ठहराते हुए इस्तीफे की मांग की।</p>

<p style="text-align: justify;"><strong>हादसा बाल-बाल बचा </strong></p>

<p style="text-align: justify;">काली गिट्टी से भरा ट्रक सीवर लाइन के लिए खोदी गई सड़क में घुसने के कारण पलट गया, उससे आधा मीटर आगे बिजली का पोल जिस पर डीपी रखी थी, उससे टकराने से बच गया। अन्यथा शहर में कोहराम मचा होता।</p>

<p style="text-align: justify;"><strong>कलेक्टर ने की कार्यवाही</strong></p>

<p style="text-align: justify;">शहर के सीताराम पतिराम धर्मशाला पर सीवर लाइन की सड़क धंसकने से गिट्टी से भरा ट्रक पलट गया। हादसा होते-होते बचा, घटना का वीडियो फुटेज देखकर कलेक्टर भरत यादव ने तत्काल प्रभाव से आयुक्त नगर निगम को ठेकेदार पर कार्यवाही करने के निर्देश दिए हैं।</p>

<p style="text-align: justify;"><strong>मंत्री और मेयर इस्तीफा दें </strong></p>

<p style="text-align: justify;">सीवर लाइन की खुदाई से शहर में बदहाल हुई सड़कें जनता के लिए मुसीबत बनी हुई है। जहां सीवर लाइन बिछाई गई है, वहां सड़कों को 15 फुट खोदा गया और उन्हें बंद करने के लिए ठीक से मटेरियल नहीं डाला गया। सीवर के गुणविहीन कार्य को मंत्री और मेयर तथा अधिकारी पनाह दिये हुए हैं। इस कारण शहर में अव्यवस्था फैल रही है और विकास पैसा लोगों की जेब में जा रहा है। आए दिन शहर में हादसा होने की संभावना बनी हुई है, जबकि मंत्री और मेयर विकास यात्रा निकालने में जुटे हैं। इस घटना के लिए मंत्री, विधायक, मेयर एवं निगम प्रशासन जिम्मेदार हैं। उन्हें अपने पदों से इस्तीफा दे देना चाहिए। यह बात कांग्रेस नेता राजेन्द्र शर्मा उर्फ रज्जो, प्रमोद शर्मा हुसैनपुर एवं पार्षद संतोष ने पत्रकारों के समक्ष कहीं।</p>
