<p style="text-align: justify;"><strong>जबलपुर </strong>।&nbsp; मप्र हाईकोर्ट के जस्टिस हौसला प्रसाद सिंह शुक्रवार को सेवानिवृत्त हो गए। साउथ ब्लॉक में आयोजित विदाई समारोह को संबोधित करते हुए जस्टिस एचपी सिंह ने कहा कि यहां के बार व उसके पदाधिकारी कॉफी अच्छे हैं, जिनका भरपूर सहयोग उन्हें मिला। उन्हें कभी ऐसा प्रतीत नहीं हुआ कि बार व बेंच में दूरियां हैं। इसी सहयोग के कारण कभी कोई परेशानी नहीं हुई। हाईकोर्ट के साउथ ब्लॉक सभागार में अपरान्ह 3.15 बजे विदाई समोराह में जस्टिस सिंह को भावभीनी विदाई दी गई। इस अवसर पर मप्र हाईकोर्ट के चीफ जस्टिस हेमंत गुप्ता व अन्य न्यायाधीशगण मंचासीन थे। चीफ जस्टिस हेमंत गुप्ता ने जस्टिस सिंह द्वारा दिये गये फैसलों व कार्य की सराहना करते हुए उनके सफलतम कार्यकाल की बधाई दी। वहीं महाधिवक्ता पुरुषेन्द्र कौरव व हाईकोर्ट बार एसोसिएशन के अध्यक्ष आदर्श मुनि त्रिवेदी, एडवोकेट बार एसोसियेशन के अध्यक्ष मनोज शर्मा सहित अन्य पदाधिकारियों ने जस्टिस सिंह के जीवन से जुड़ी जानकारी देते हुए उन्हें शुभकामनाएं दीं। इस दौरान हाईकोर्ट के न्यायिक अधिकारी, कर्मचारीगण सहित बड़ी संख्या में अधिवक्तागण उपस्थित थे।</p>

<p style="text-align: justify;"><strong>जस्टिस एचपी सिंह का परिचय</strong></p>

<p style="text-align: justify;">जस्टिस एचपी सिंह का जन्म यूपी के बलिया असचौरा में 1 जुलाई 1956 को हुआ था। उनकी नियुक्ति मप्र न्यायिक सेवा में 7 मार्च 1983 को हुई इसके बाद वह सिविल जज बने और वर्ष 2009 में सत्र न्यायधीश के पद पर नियुक्त हुए। 7 अप्रैल 2016 को जस्टिस एचपी सिंह को हाईकोर्ट के अतिरिक्त न्यायाधीश के पद पर नियुक्त हुए और 17 मार्च 2018 को हाईकोर्ट के स्थायी जज के पद की शपथ ली थी।</p>
