<p style="text-align: justify;"><strong>नोव्गोरोद क्रोएशिया</strong> ने डेनमार्क को पेनल्टी शूटआउट में 3-2 से शूट कर फीफा विश्व कप फुटबॉल टूर्नामेंट के क्वार्टरफाइनल में प्रवेश कर लिया है। क्रोएशिया और डेनमार्क के बीच राउंड 16 मुकाबला निर्धारित 90 मिनट और अतिरिक्त समय भी 1-1 से बराबर रहने के बाद पेनल्टी शूटआउट का सहारा लिया गया जिसमें क्रोएशिया ने 3-2 से बाजी मार ली। क्रोएशिया का क्वार्टरफाइनल में मेजबान रूस से शनिवार को सोच्चि में मुकाबला होगा जिसने इससे पहले पूर्व चैंपियन स्पेन को इसी अंदाज में शूट आउट में शिकस्त दी थी। क्रोएशिया के लुका मोड्रिच के पास अतिरिक्त समय की समाप्ति से चार मिनट पहले मैच समाप्त करने का मौका था जब क्रोएशिया को पेनल्टी मिली थी लेकिन मोड्रिच का शॉट डेनमार्क के गोलकीपर कैस्पर स्केमाईकल ने अपने बायीं तरफ छलांग लगाकर बचा लिया।</p>

<p style="text-align: justify;"><strong>1जीत के साथ क्रोएशिया के समर्थकों ने मनाया जश्न</strong></p>

<p style="text-align: justify;">राउंड 16 मुकाबले की बड़ी ही नाटकीय शुरुआत हुई थी और दोनों टीमों ने पहले चार मिनट में एकएक गोल कर दिया था। डेनमार्क ने 57 सेकंड में ही बढ़त बना ली जब साइड लाइन से बॉल को बॉक्स में थ्रो किया गया और मथायस जोर्गेंसन ने गेंद को हलके से पुश किया जो गोलकीपर डेनिजेल सुबासिच के पैर से लगकर लुढ़कते हुए गोल लाइन पार कर गई। मारियो मांदजुकीच ने चौथे मिनट में ही क्रोएशिया को बराबरी पर ला दिया। इसके बाद 120 मिनट तक फिर कोई गोल नहीं हुआ और शूटआउट में जीत हासिल करते ही क्रोएशिया की टीम और उनके समर्थक जश्न में डूब गए।</p>
