<p style="text-align: justify;"><strong>इंदौर</strong>। &nbsp; प्रधानमंत्री नरेंद्र मोदी की शनिवार को इंदौर के नेहरू स्टेडियम में होने वाली सभा के लिए प्रशासन की तैयारियों पर बारिश ने पानी फेर दिया है। गुरुवार रात हुई तेज बारिश के बाद बीजेपी नेताओं सहित प्रशासन की सांसें फूल गई हैं। सभास्थल के भीतर जहां पानी भर गया है, वहीं बाहरी हिस्से में कीचड़ पसर गया है। इसी बीच पीएम को एयरपोर्ट से सभा स्थल तक लेकर आने को लेकर पुलिस- प्रशासन ने शुक्रवार दोपहर रिहर्सल की। इस दौरान एमआर- 10 से लेकर नेहरू स्टेडियम तक करीब 15 किलोमीटर का एरिया एक घंटे तक थम गया। यहां हजारों वाहन फंस गए।</p>

<p style="text-align: justify;"><strong>एमआर10 से बंगाली चौराहे तक फंसे वाहन</strong></p>

<p style="text-align: justify;">पुलिस-प्रशासन ने शुक्रवार दोपहर करीब ढाई बजे पीएम को एयरपोर्ट से नेहरू स्टेडियम तक लाने की रिहर्सल की। इस दौरान पीएम के काफिले के लिए तय रूट पर ट्रैफिक रोक दिया गया। ट्रैफिक रुकते ही हजारों वाहन गुत्थम-गुत्था हो गए। एमआर-10 से लेकर बंगाली चौराहे तक तो छोटे-बड़े करीब 50 हजार वाहन फंस गए। इस दौरान विजय नगर और सयाजी चौराहे के पास फंसे लोग पाटनीपुरा की ओर से बमुश्किल निकल पाए। इस प्रकार रेडिशन चौराहे पर फंसे लोग सी-21 मॉल के पीछे वाली सड़क से निकले। पूरी रिहर्सल में करीब डेढ़ घंटे तक वाहन चालक परेशान होते रहे। महापौर ने कहा, ऐसी व्यवस्था हो कि सभास्थल पर न जम पाए पानी - गुरुवार रात करीब एक घंटे तक शहर में हुई झमाझम बारिश के बाद सभास्थल पानी-पानी हो गया। स्टेडियम के भीतर और बाहर पानी जमा होने से व्यवस्था में जुटे लोग परेशान हो गए। रात में ही उन्होंने पानी निकालने की व्यवस्था शुरू की और स्टेडियम में एक पाइप लाइन डाल दी। बारिश के कारण स्टेडियम बाहरी हिस्से में कीचड़ ही कीचड़ पसर गया। बारिश के बाद के हालात पता चलते ही महापौर मालिनी गौड़, विधायक सुदर्शन गुप्ता, रमेश मेंदोला, नगर अध्यक्ष कैलाश शर्मा, आईडीए अध्यक्ष शंकर लालवानी के साथ सभास्थल पर पहुंचीं। यहां हालात का जायजा लेने के बाद महापौर ने कहा कि ऐसी व्यवस्था की जाए कि सभास्थल पर तेज बारिश के बाद भी पानी जमा नहीं होने पाए। इसके अलावा इस बात पर करीब एक घंटे तक मंथन चला कि यदि शनिवार को सभा के पहले या सभा के दौरान बारिश आती है तो ऐस में किस तरह की वैकल्पिक व्यवस्था की जाए कि लोगों को परेशानी न हो। मौसम विभाग ने जताई बारिश की संभावना चार दिन से शहर में हो रही हल्की बारिश ने गुरुवार रात को करीब एक घंटे तक झमाझम बारिश हुई थी। मौसम विभाग की मानें तो शनिवार को भी तेज बारिश गिर सकती है। इसका कारण अरब सागर से बना सिस्टम मप्र में सक्रिय हो रहा है। ऐसे में दो से तीन दिन में इंदौर सहित प्रदेश में मानसून की बारिश शुरू हो सकती है।</p>

<p style="text-align: justify;"><strong>बनवाए जा रहे 30 हजार खाने के पैकेट</strong></p>

<p style="text-align: justify;">इंदौर के बाहर से आने वाले लोगों के लिए व्यवस्थापक 30 हजार खाने के पैकेट तैयार करवा रहे हैं। लोगों को पैकेट में पूड़़ी, सब्जी, अचार, नमकीन और कैरी की लौंजी के साथ ही पानी के पाउच भी दिए जाएंगे। व्यवस्था देखने वालों का कहना है कि अक्सर पैकेट बांटने को लेकर परेशानी आती है, इसे देखते हुए हमारी कोशिश है कि बसों में ही लोगों को पैकेट उपलब्ध करवा दिए जाएं।</p>

<p style="text-align: justify;"><strong>75 हजार लोगों को सभा में लाने का टारगेट</strong></p>

<p style="text-align: justify;">बीजेपी ने पीएम की सभा में 75 हजार लोगों को लाने का टारगेट रखा है। सभा स्थल को भी 65 हजार से ज्यादा लोगों के हिसाब से तैयार किया गया है। सभा तक लोगों को पहुंचाने के लिए परिवहन विभाग ने 1400 बसों का अधिग्रहण किया है। ये सभी बसें 23 जून को सुबह इंदौर पहुंचेंगी।</p>

<p style="text-align: justify;"><strong>भीड़ जुटाने के लिए छात्रों का सहारा</strong></p>

<p style="text-align: justify;">मोदी की सभा के लिए भीड़ जुटाने में बीजेपी कार्यकर्ताओं का दम फूलता नजर आ रहा है। सभा के लिए 65 हजार से अधिक लोगों को स्टेडियम तक लाने की जिम्मेदारी भाजपा संगठन ने विधायक, पार्षदों और अन्य पदाधिकारियों को सौंपी है, लेकिन जितना टारगेट दिया गया है, उस हिसाब से भीड़ जुटाने में समस्या आ रही है। इसे देखते हुए अब छात्रों को मोदी की सभा में भीड़ के रूप में लाने का प्रयास किया जा रहा है। इस संबंध में देवी अहिल्या विश्वविद्यालय के कुलपति ने सभी विभागाध्यक्ष को पत्र लिखा है।</p>

<p style="text-align: justify;"><strong>कांग्रेस ने लगाया आरोप</strong></p>

<p style="text-align: justify;">मोदी की सभा के लिए नेहरू स्टेडियम में संचालित होने वाली खेल गतिविधियों को रोकने के लिए कांग्रेस ने भाजपा पर आरोप लगाया है। शुक्रवार को मछुआ समाज के कार्यक्रम में पूर्व मुख्यमंत्री दिग्विजयसिंह ने कहा सभा के लिए स्टेडियम को जगहज गह से खोदकर पूरे मैदान को बर्बाद कर दिया गया है और इसी मैदान पर मोदीजी स्वच्छता के अवॉर्ड बांटेंगे। मैदान पर सभा के लिए एक सप्ताह से तैयारियां की जा रही हैं, जिसके चलते स्टेडियम में संचालित होने वाली सभी खेल गतिविधियों को रोक दिया गया है। इसके अलावा मादी के स्वागत में शहर को पोस्टरों से पाट दिया गया है, जो शहर की स्वच्छता पर बदनुमा दाग की तरह दिखाई दे रहे हैं।</p>
