<p style="text-align: justify;"><strong>मुंबई</strong>। समझा जाता है कि पूंजी बाजार नियामक सेबी ने एक ही जगह लगे सर्वर में कुछ क्षण पहले सूचना मिलने (को-लोकेशन) के मामले की शुरुआती जांच में एनएसई और कई अन्य जिनमें एक्सचेंज के पूर्व तथा मौजूदा वरिष्ठ कार्यकारी शामिल हैं, की ओर से गंभीर चूक का मामला पाया है। वरिष्ठ अधिकारियों ने बताया कि भारतीय प्रतिभूति एवं विनिमय बोर्ड (सेबी) ने फिर से नेशनल स्टाक एक्सचेंज (एनएसई) तथा उसके पूर्व तथा मौजूदा वरिष्ठ कार्यकारियों को कारण बताओ नोटिस दिया है। सेबी एनएसई की को-लोकेशन सुविधा के जरिए तेजी से होने वाले कारोबार की पेशकश में चूक की जांच कर रहा है। साथ ही इस बात की भी जांच की जा रही है कि क्या कुछ ब्रोकरों की एक्सचेंज की &lsquo;को-लोकेशन&rsquo; सुविधा तक अनुचित पहुंच थी। एनएसई की &lsquo;को-लोकेशन&rsquo; सुविधा में सूचना मिलने के मामले में विलम्ब की बहुत कम गुंजाइश होती है। इसमें कारोबारी सदस्यों के लिए सौदा अति तीव्र गति से होता है। सेबी के अधिकारियों ने बताया कि शुरुआती जांच में बाजार नियामक ने कुछ चुंिनदा ब्रोकरों को सूचना मिलने के मामले में तरजीह मिलने की बात पाई है। साथ ही एनएसई और शेयर बाजार के पूर्व तथा मौजूदा वरिष्ठ कार्यकारियों समेत कई अन्य संबंधित पक्ष की की तरफ से गंभीर चूक पाई गई है। जांच के अंतर्गत नियामक ने कई लोगों के बयान दर्ज किए हैं। पिछले महीने सेबी प्रमुख अजय त्यागी ने कहा था कि नियामक ने एनएसई के &lsquo;को-लोकेशन&rsquo; मामले में कई इकाइयों के खिलाफ कार्रवाई शुरू की है। इससे पहले, मई में सीबीआई ने शेयर ब्रोकर के खिलाफ प्राथमिकी (एफआईआर) दर्ज की। संबंधित ब्रोकर ने बाजार खुलने पर सूचना पहले प्राप्त करने को लेकर दो साल तक एनएसई प्रणाली में कथित रूप से गड़बड़ी की थी।</p>
