<p style="text-align: justify;"><strong>इंदौर </strong>।&nbsp; &nbsp; दस दिन पहले मामूली बात को लेकर पड़ोसियों में विवाद हो गया था। दोनों पक्षों में जमकर मारपीट हुई थी। इस हमले में एक बुजुर्ग बुरी तरह घायल हो गया था, जिसकी इलाज के दौरान मौत हो गई। पुलिस ने हमलावरों के खिलाफ हत्या की धाराएं बढ़ाई हैं। घटना खजराना थाना क्षेत्र के यशोदा नगर में 12 जून की है। पुलिस ने बताया कि यहां पर राकेश राय व बबलू चौकसे का परिवार आसपास ही रहते हैं। दोनों पक्षों के बीच एक मामले की गवाही को लेकर रंजिश चली आ रही है। 12 जून को एक पक्ष अपने घर के पास मंदिर के सामने खड़ा था, इसी बीच दूसरे पक्ष ने टिप्पणी कर दी। इस बात को लेकर दोनों पक्षों में विवाद शुरू हो गया, विवाद बढ़ा तो दोनों पक्षों ने एकदूसरे पर पत्थरों व हथियार हमला कर दिया। इस हमले में दोनों पक्षों के लोग घायल हुए थे। पुलिस ने दोनों पक्षों की शिकायत पर मामला दर्ज किया था। पुलिस ने बताया कि इस हमले में मदनलाल पिता छोटेलाल चौकसे गंभीर रूप से घायल हो गए थे। परिवार के लोग गंभीर हालत में मदनलाल को अस्पताल लेकर पहुंचे थे, जहां मदनलाल का इलाज चल रहा था। पुलिस ने बताया कि इलाज के दौरान गुरुवार की रात मदनलाल की मौत हो गई। पुलिस ने मदन की हत्या में राकेश राय, उसके पिता बाबूलाल, बेटे अंकित व बेटी गीता के खिलाफ हत्या की धारा बढ़ा दी है।</p>
