<p style="text-align: justify;"><strong>जबलपुर</strong>। एक युवक को ट्रेन से उतारकर बेलबाग पुलिस द्वारा स्मैक तस्कर बताये जाने संबंधी आरोप को हाईकोर्ट ने काफी संजीदगी से लिया। जस्टिस सुबोध अभ्यंकर की एकलपीठ के समक्ष वकीलों की अनुपस्थिति में पूर्व आदेश के परिपालन में बेलबाग के प्रभारी थाना प्रभारी सतीश तिवारी मंगलवार को हाजिर हुए। जिन्होने कहा वह अभी नये आये हैं, टीआई का तबादला हो चुका है, इसलिये संबंधित मामले में उन्हें कुछ ही जानकारी है। जिस पर न्यायालय ने उन्हें पूरी जानकारी के साथ 28 जून को हाजिर होने के निर्देश दिये हैं। उल्लेखनीय है कि बेलबाग पुलिस ने विगत 17 मई को घोड़ा अस्पताल के पास से एक युवक को गिरफ्तार कर उसे पास से 25 लाख रुपये की 125 ग्राम स्मैक जप्त करने का दावा किया था। मामले में नया मोड़ तब आ गया जब युवक ने हाईकोर्ट में जमानत अर्जी पेश कर दावा किया उसे उक्त मामले में झूठा फंसाया गया है।</p>

<p style="text-align: justify;"><strong>सीसी फुटेज पेश की </strong></p>

<p style="text-align: justify;">मामले की पूर्व में हुई सुनवाई के दौरान आवेदक की ओर से सीसीटीव्ही फुटेज पेश कर बताया कि पुलिस ने याचिकाकर्ता को जबलपुर रेलवे स्टेशन से 16 मई को उस वक्त गिरफ्तार किया था, जब वह ट्रेन से यूपी से मुंबई जा रहा था। मुंबई निवासी राहुल यादव की ओर से दायर जमानत अर्जी पर कहा गया है कि वह मूलत: यूपी का रहने वाला है, उसकी पढ़ाई लिखाई मुंबई में हुई है और वहीं रहकर काम कर रहा है।</p>

<p style="text-align: justify;"><strong>16 मई को ट्रेन से उतारा</strong></p>

<p style="text-align: justify;">छुट्टियों में वह अपने घर यूपी गया था। विगत 16 मई को वह वाराणसी- कुर्ला एक्सप्रेस से मुंबई जा रहा था। रात्रि 10 बजे ट्रेन जबलपुर स्टेशन पहुंची। जहां पर पुलिस ने उसे गिरफ्तार कर लिया और बेलबाग थाने ले गई।</p>
