<p style="text-align: justify;"><strong>भोपाल&nbsp;</strong> । लालघाटी से मुबारकपुर तक 8 किमी की नेशनल हाईवे-12 की सिक्सलेन सड़क के निर्माण में बाधक 12 मर्जर प्रॉपर्टियों की 1.126 एकड़ के अधिग्रहण का रास्ता साफ हो गया है। नई मर्जर नीति के तहत इन सभी 12 संपत्तियों का अधिग्रहण कर उनके मालिकों को मुआवजा दिया जाएगा। बैरागढ़ सर्कल के अधिकारियों ने इसके लिए प्रक्रिया शुरू कर दी है। इन जमीनों का सीमांकन और चिह्नित किया जा रहा है। वर्तमान में इन मर्जर भूमियों पर मकान व अन्य कंस्ट्रक्शन है, अधिग्रहण की प्रक्रिया के बाद ही कंस्ट्रक्शन को तोड़कर जिला प्रशासन के अधिकारी सिक्सलेन बनाने के लिए जमीन नेशनल हाईवे अथारिटी आॅफ इंडिया (एनएचएआई) को सौंपेंगे। हालांकि मामले में बैरागढ़ सर्कल के अधिकारी कुछ बोलने से बच रहे हैं। धर्मस्थल की दीवार बन रही बाधक : एनएच-12 के चौड़ीकरण में धार्मिक स्थल (मस्जिद) को नहीं हटाया जाएगा। बल्कि इसकी जगह धार्मिक स्थल से लगी 6 दुकानों को जरूर तोड़ दिया जाएगा।</p>

<p style="text-align: justify;"><strong>यह है मामला</strong></p>

<p style="text-align: justify;">राजधानी में पहली सिक्सलेन सड़क बनाई जा रही है। यह सड़क लालघाटी से मुबारकपुर तक बनेगी। इसमें चार आरओबी और एफओबी के साथ-साथ अंडर पास भी शामिल हैं। इस सड़क को चौड़ा करने के लिए करीब 50 लोगों के मकान, शोरूम और जमीनें आ रही हैं। मुख्य सड़क से 12-12 मीटर जमीन दोनों से अधिगृहीत की जा रही है। एसडीएम हुजूर व बैरागढ़ ने इन प्रॉपर्टी को अधिग्रहण करने की कार्रवाई शुरू कर दी है। इसमें 12 मर्जर प्रापर्टी भी शामिल हैं। हालांकि यह प्रॉपर्टी राजस्व रिकॉर्ड में निजी व्यक्तियों के नाम दर्ज है और असिंचित है।</p>
