<p style="text-align: justify;"><strong>जबलपुर</strong>। शासन ने अवैध रेत खनन रोकने नई रेत नीति लाई,वहीं नर्मदा नदी के अधिकांश घाटों में खनन पर रोक लगाई गई, इसके बावजूद नर्मदा नदी, उसकी सहायक नदी हिरन और छिंदवाड़ा में पेंच नदी के रेत घाटों में गर्मीभर धड़ल्ले से रेत की निकासी होती रही और जगह- जगह रेत के भंडार कर पहाड़ खड़े कर लिए गए है। अब इसको प्रशासनिक अधिकारी से सांठगांठ कर नीलाम कराने का खेल शुरू किया है। जिन्होंने ने स्टाक किए अब वे ही इसे जब्त कराके नीलामी में खरीदने की फिराक में हैं। मालूम हो कि 16 जून से समस्त घाटों से रेत निकासी प्रतिबंधित की गई है लेकिन समय पर मानसून नहीं आने से घाटों में अब भी भारी भरकम मशीनों से रेत की निकासी चल रही है। उल्लेखनीय है कि बारिश के पूर्व खनिज माफिया ने रेत के पहाड़ खड़े कर लिए है। हजारों टन रेत खेतों में स्टॉक करके रखी है , वहीं नदी में पानी कम होने से खनन अब भी जारी है।</p>

<p style="text-align: justify;"><strong>किराए से लिए खेत </strong></p>

<p style="text-align: justify;">जबलपुर जिले में पाटन तथा कटंगी क्षेत्र में हिरन नदी के किनारे किसानों के खेत किराए में लेकर रेत के स्टॉक कर लिए है। ये स्टाक पूरी तरह से अवैध है लेकिन प्रशासन की अनदेखी के चलते कोई कार्रवाई नहीं हो रही है। वहीं बेलखेड़ा क्षेत्र में जगह-जगह रेत माफिया ने स्टाक रोड के किनारे लगा रखे है। खजिन विभाग के अधिकारी बाहुबलियों के खौफ के चलते शांत बैठे हैं।</p>
