<p style="text-align: justify;"><strong>भोपाल</strong>। क्यूआरएफ (क्विक रिस्पांस फोर्स) या एसटीएफ (स्पेशल टॉस्क फोर्स) की तर्ज पर राजधानी पुलिस अब जिले में डीजी रिजर्व फोर्स (डीआरएफ) तैयार करेगी। अत्याधुनिक हथियारों से लैस यह 85 जवानों का फोर्स शहर में लॉ एंड आर्डर या अप्रिय स्थिति निर्मित होने पर हालात को काबू करने सबसे पहले मौके पर पहुंचेगा। साथ ही राजधानी में वीआईपी मूवमेंट के दौरान उनकी सुरक्षा के लिए 25 सदस्यीय रिंग राउंड स्क्वाड भी बनाया जा रहा है, जिसमें आरक्षक से लेकर एसआई स्तर तक के अधिकारी होंगे, जोकि किसी भी वीआईपी मूवमेंट के दौरान अपनी ग्रे रंग की सफारी से पहचाने जाएंगे।</p>

<p style="text-align: justify;"><strong>नव आरक्षकों में से किया जा रहा चयन</strong></p>

<p style="text-align: justify;">जिला पुलिस के अफसरों की मानें तो इस स्पेशल फोर्स के लिए जवानों के लिए हालही में प्रदेशभर के पीटीएस से पुलिस विभाग की मूलभूत प्रशिक्षण पूरा करने के बाद भोपाल जिले में आमद दर्ज कराने वाले नव आरक्षकों में से चयन किया जा रहा है। खास बात यह है कि इस फोर्स के लिए शारीरिक रूप से अच्छी कद काठी वाले नव आरक्षकों को प्राथमिक आधार पर चयनित किया जाएगा। चयन के बाद स्पेशल ब्रांच से इन जवानों को विशेष प्रशिक्षण दिया जाएगा।</p>

<p style="text-align: justify;"><strong>एसटीएफ की तर्ज पर होगी यूनिफार्म</strong></p>

<p style="text-align: justify;">प्रस्तावित कमांडो फोर्स के लिए फिलहाल यूनिफार्म का चयन की प्रक्रिया चल रही है। सूत्रों की मानें तो इस फोर्स के लिए एसटीएफ की तर्ज पर वर्दी के तौर पर डांगरी का चयन हो सकता है। हालांकि अभी वर्दी को लेकर कोई अंतिम निर्णय नहीं हो सका है।</p>

<p style="text-align: justify;"><strong>पीसीआर प्रभारी या हेड क्वार्टर को करेंगे रिपोर्ट </strong></p>

<p style="text-align: justify;">बताया जाता है कि यह कमांडो फोर्स जिला पुलिस बल का हिस्सा होगा, जिसे आपात स्थिति के लिए नेहरू नगर पुलिस लाइन में रिजर्व रखा जाएगा। इस फोर्स के जवान जिला पुलिस मुख्यालय के निर्देशन पर मूवमेंट करेंगे।</p>
