<p style="text-align: justify;"><strong>पीथमपुर</strong>। <strong>&nbsp; </strong>मैं आपकी समस्या का निपटारा करने आपके बीच आया हूं। कम्पनी प्रबंधक जब तक श्रमिकों की समस्या का समाधान नहीं कर देता, तब तक मैं श्रमिकों के लिए हमेशा साथ खड़ा रहूंगा। अगर कम्पनी प्रबंधक जल्द ही समस्या का हल नहीं निकालता तो जिस तरह से श्रमिक बोलेंगे, उस तरह से कम्पनी प्रबंधक को समझाएंगे। उक्त बातें प्रतिभा सिंटेक्स कम्पनी में चल रही श्रमिकों की अनिश्चितकालीन हड़ताल के बीच पहुंचे राऊ विधायक जीतू पटवारी ने कहीं। उन्होंने कहा कि कम्पनी श्रमिकों के बगैर नहीं चल सकती और श्रमिक कम्पनी के बगैर नहीं चल सकते। उन्होंने कहा कि मेरी बहनें कई दिनों से भूख हड़ताल पर बैठी हैं, अब जल्दी से जल्दी मेरी बहनों की भूख हड़ताल खत्म करवाऊंगा, लेकिन उससे पहले समस्या का निराकरण होगा, ताकि मेरी बहनों का यह त्याग विफल ना हो। उन्होंने कहा कि मैं आपकी लड़ाई में हमेशा आपके साथ हूं। आप दो कदम आगे बढ़ाएंगे, मैं चार कदम आगे बढ़ाऊंगा। सेक्टर तीन स्थित प्रतिभा सिंटेक्स कम्पनी में श्रमिक अपनी मांगों को लेकर अनिश्चितकालीन भूख हड़ताल पर बैठे है। शुक्रवार को श्रमिकों के बीच राऊ विधायक जीतू पटवारी पहुंचे व उनकी समस्याओं को सुना। उन्होंने कम्पनी प्रबंधक से मोबाइल पर चर्चा भी की। उन्होंने मीडिया से चर्चा करते हुए कहा कि मैंने कम्पनी प्रबध्ांक से चर्चा की है तो श्रमिकों का समस्या का निराकरण सोच रखा है। कम्पनी प्रबंधक जल्द ही निराकरण नहीं करता तो जैसा हमारे श्रमिक भाई- बहन बोलेंगे, हम वैसा करेंगे। इस अवसर पर पूर्व जिला पंचायत अध्यक्ष मनोज गौतम, शहर कांग्रेस अध्यक्ष पिंटू जायसवाल, राजवर्द्धन गौतम, अर्पित नागर, लकी पटेल, सोनू राजपाल, सोमवीर शेखावत भी उपस्थित थे। हमेशा से विवादित- प्रतिभा सिंटेक्स कम्पनी हमेशा ही विवादों में रही है। श्रमिकों के साथ मारपीट, गुण्डागर्दी आदि इस कम्पनी के लिए आम बात है। प्रदूषण के मामले में इस कम्पनी को तोड़ नहीं है। पता चला है इस कम्पनी के प्रबंधक के खिलाफ कई बार प्रकरण दर्ज हो चुके हैं।</p>
